SL Uradni list Evropske unije C 100/30

Obvestilo o začetku preiskave za uvedbo zaščitnih ukrepov v zvezi z uvozom indijskega riža s poreklom iz Kambodže in Mjanmara

(2018/C 100/13)

Evropska komisija (v nadaljnjem besedilu: Komisija) je prejela zahtevek Italije v skladu s členom 22 Uredbe (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov (1) (v nadaljnjem besedilu: uredba o splošnih tarifnih preferencialih).

1. Zahtevek

Italija je zahtevek vložila 16. februarja 2018, v njem pa je pozvala, naj se sprejmejo zaščitni ukrepi za indijski riž s poreklom iz Kambodže in Mjanmara, saj se uvaža v takih količinah in po takih cenah, ki povzročajo resne težave proizvajalcem Unije, ki proizvajajo podobne ali neposredno konkurenčne izdelke.

2. Izdelek v preiskavi

Izdelek v preiskavi je manj brušen in brušen indijski riž s poreklom iz Kambodže in Mjanmara (v nadaljnjem besedilu: zadevni državi), ki je upravičen do oprostitve carinskih dajatev v skladu z uredbo o splošnih tarifnih preferencialih in ki se trenutno uvršča pod oznake KN 1006 30 27, 1006 30 48, 1006 30 67 in 1006 30 98. Te oznake KN so zgolj informativne.

3. Gibanja uvoza in cen ter resne težave

Italija je predložila dokaze prima facie, da se je uvoz indijskega riža iz Kambodže in Mjanmara znatno povečal, njun zadevni delež na trgu indijskega riža v EU pa se je povečal s 13 % na 21 % oziroma z 0 % na 5 % v zadnjih petih tržnih letih za riž. Iz zahtevka je tudi razvidno, da so bile ustrezne uvozne cene znatno nižje kot cene proizvajalcev Unije, kar bi povzročilo resne težave pridelovalcem in mlinarjem indijskega riža v Evropski uniji. Proizvodnja in prodaja brušenega indijskega riža se je v zadnjih petih letih dejansko zmanjšala za 40 %, zaradi česar se je delež na trgu EU v istem obdobju zmanjšal z 52 % na 30 %. V zahtevku je bilo navedeno, da so bile uvozne cene brušenega indijskega riža iz Kambodže in Mjanmara celo nižje kot povprečna cena neoluščenega riža, ki so ga proizvedli pridelovalci. Zato naj bi ta uvoz znatno škodil celotnemu poslovanju industrije Unije.

4. Postopek

Po posredovanju informacij državam članicam je Komisija ugotovila, da obstajajo zadostni dokazi prima facie, ki upravičujejo začetek postopka, zato začenja preiskavo v skladu s členom 24 uredbe o splošnih tarifnih preferencialih.

S preiskavo bo ugotovila, ali se izdelek v preiskavi uvaža v takih količinah in/ali po takih cenah, ki povzročajo resne težave proizvajalcem Unije, ki proizvajajo podobne ali neposredno konkurenčne izdelke.

4.1 Obdobje preiskave

Splošni podatki in statistični podatki, ki se nanašajo na riž, so običajno predstavljeni po tržnih letih, kar odraža sezonsko naravo izdelka v preiskavi. Tržno leto zajema obdobje 12 mesecev, ki se začne 1. septembra in konča 31. avgusta naslednjega koledarskega leta. Preiskava bo zajela zadnjih pet tržnih let, tj. obdobje od 1. septembra 2012 do 31. avgusta 2017 (v nadaljnjem besedilu: obdobje preiskave).

4.2 Postopek za ugotavljanje resnih težav

Resne težave se ugotavljajo na podlagi pozitivnih dokazov, kar vključuje objektivno preučitev obsega uvoza na trg Unije in njegovih cen ter posledičnega učinka navedenega uvoza na industrijo Unije. Da se ugotovi, ali so bile industriji Unije povzročene resne težave, so proizvajalci Unije, ki proizvajajo izdelek v preiskavi, pozvani k sodelovanju v preiskavi Komisije.

4.3 Obseg preiskave in zbiranje podatkov

Komisija bo za pridobitev informacij, za katere meni, da so potrebne za preiskavo, poslala vprašalnike (1) znanim proizvajalcem podobnih ali neposredno konkurenčnih izdelkov v Uniji, (2) znanim izvoznikom/proizvajalcem in uvoznikom izdelka v preiskavi in/ali vsem znanim združenjem izvoznikov/proizvajalcev in uvoznikov izdelka v preiskavi.

1. Proizvajalci Unije

Ker postopek vključuje veliko število proizvajalcev Unije in da bi se preiskava končala v predpisanih rokih, se je Komisija odločila, da v skladu s členom 11(6) Uredbe (EU) št. 1083/2013 (2) izbere vzorec in tako ustrezno omeji število posameznih proizvajalcev Unije, ki jih bo preiskala (postopek se imenuje „vzorčenje“).

Komisija je v ta namen izbrala začasni vzorec proizvajalcev Unije. Podrobnosti so na voljo v dokumentaciji, ki je na vpogled zainteresiranim stranem. Zainteresirane strani so pozvane, da pregledajo dokumentacijo (v ta namen morajo stopiti v stik s Komisijo; kontaktni podatki so v oddelku 4.6). Drugi proizvajalci Unije ali njihovi predstavniki, ki menijo, da bi morali biti iz določenega razloga vključeni v vzorec, morajo stopiti v stik s Komisijo v 15 dneh od datuma objave tega obvestila v Uradnem listu Evropske unije.

Vse zainteresirane strani, ki želijo predložiti druge pomembne informacije glede izbora vzorca, morajo to storiti v 15 dneh od datuma objave tega obvestila v Uradnem listu Evropske unije.

Komisija bo o družbah, izbranih v končni vzorec, uradno obvestila vse znane proizvajalce Unije in/ali združenja proizvajalcev Unije.

Komisija bo za pridobitev informacij, za katere meni, da so potrebne za preiskavo, poslala vprašalnike vzorčenim proizvajalcem Unije in vsem znanim združenjem proizvajalcev Unije. Te strani morajo predložiti izpolnjen vprašalnik v 30 dneh od datuma uradnega obvestila o izboru vzorca.

2. Proizvajalci izvozniki v zadevnih državah in uvozniki v EU

Ker lahko postopek vključuje veliko število zainteresiranih strani in da bi se preiskava končala v predpisanih rokih, lahko Komisija v skladu s členom 11(6) Uredbe (EU) št. 1083/2013 izbere vzorec in tako ustrezno omeji število proizvajalcev izvoznikov in uvoznikov, ki jih bo individualno preiskala (postopek se imenuje „vzorčenje“).

Da bi se Komisija lahko odločila, ali je vzorčenje potrebno, in da bi v tem primeru lahko izbrala vzorec, poziva vse proizvajalce izvoznike, uvoznike ali njihove predstavnike, naj se ji javijo. Komisiji morajo v 15 dneh od datuma objave tega obvestila v Uradnem listu Evropske unije sporočiti informacije o svojih družbah, ki se zahtevajo v Prilogi k temu obvestilu.

Komisija se bo za pridobitev informacij, za katere meni, da so potrebne za izbor vzorca, obrnila tudi na organe zadevnih držav, po potrebi pa tudi na vsa znana združenja proizvajalcev izvoznikov in uvoznikov.

Vse zainteresirane strani, ki želijo predložiti druge pomembne informacije glede izbora vzorca, razen zgoraj zahtevanih informacij, morajo to storiti v 15 dneh od datuma objave tega obvestila v Uradnem listu Evropske unije, če ni določeno drugače.

Če je vzorec potreben, so proizvajalci izvozniki in uvozniki lahko izbrani na podlagi največjega reprezentativnega obsega izvoza v Unijo, ki ga je mogoče v razpoložljivem času ustrezno preiskati. Komisija bo o družbah, izbranih v vzorec, uradno obvestila vse znane proizvajalce izvoznike in uvoznike, organe zadevnih držav in združenja proizvajalcev izvoznikov in uvoznikov.

Komisija bo za pridobitev informacij, za katere meni, da so potrebne za preiskavo v zvezi s proizvajalci izvozniki in uvozniki, poslala vprašalnike proizvajalcem izvoznikom in uvoznikom, izbranim v vzorec, ter vsem znanim združenjem proizvajalcev izvoznikov in uvoznikov.

Vsi proizvajalci izvozniki in uvozniki, izbrani v vzorec, morajo v 30 dneh od datuma uradnega obvestila o izbiri vzorca predložiti izpolnjen vprašalnik.

4.4 Druga pisna stališča

Ob upoštevanju določb tega obvestila so vse zainteresirane strani pozvane, da izrazijo svoja stališča ter predložijo informacije in dokaze. Te informacije in dokazi morajo prispeti na Komisijo v 30 dneh od datuma objave tega obvestila v Uradnem listu Evropske unije, če ni določeno drugače.

4.5 Možnost zaslišanja s strani preiskovalnih služb Komisije

Vse zainteresirane strani lahko zahtevajo, da jih zaslišijo preiskovalne službe Komisije. Zahtevek za zaslišanje morajo vložiti pisno in navesti razloge zanj. Za zaslišanja o zadevah z začetka preiskave je treba vložiti zahtevek v 15 dneh od datuma objave tega obvestila v Uradnem listu Evropske unije. Pozneje pa je treba zahtevek za zaslišanje vložiti v posebnih rokih, ki jih določi Komisija v korespondenci z zainteresiranimi stranmi.

4.6 Navodila za predložitev pisnih stališč in izpolnjenih vprašalnikov ter korespondenco

Za informacije, ki se predložijo Komisiji za namen preiskav trgovinske zaščite, ni mogoče uveljavljati avtorskih pravic. Preden zainteresirane strani Komisiji predložijo informacije in/ali podatke, za katere veljajo avtorske pravice tretje osebe, morajo imetnika avtorskih pravic zaprositi za posebno dovoljenje, s katerim ta Komisiji izrecno dovoli (a) uporabo informacij in podatkov za namen tega postopka trgovinske zaščite in (b) predložitev informacij in/ali podatkov zainteresiranim stranem v tej preiskavi v obliki, ki jim omogoča, da uveljavljajo svojo pravico do obrambe.

Vsa pisna stališča, vključno z informacijami, ki jih zahteva to obvestilo, izpolnjenimi vprašalniki in korespondenco, ki jih zainteresirane strani predložijo kot zaupne, se označijo z „Limited“ (3). Zainteresirane strani, ki bodo predložile informacije v tej preiskavi, so pozvane, naj navedejo razloge svojega zahtevka za zaupno obravnavo.

Če zainteresirane strani predložijo informacije z oznako „Limited“, jim morajo priložiti nezaupni povzetek in ga označiti s „For inspection by interested parties“. Ti povzetki morajo biti dovolj podrobni, da zajamejo bistvo zaupnih informacij.

Če zainteresirana stran, ki je predložila zaupne informacije, ne utemelji svoje zahteve za zaupno obravnavo ali ne priloži nezaupnega povzetka v predpisani obliki in z zahtevano kakovostjo, lahko Komisija zanemari take informacije, razen če je mogoče na osnovi primernega vira dokazati, da so informacije pravilne.

Zainteresirane strani so pozvane, da po elektronski pošti pošljejo vsa stališča in zahtevke, tudi skenirane kopije pooblastil in potrdil, razen obsežnih odgovorov, ki se predložijo na CD-ROM-u ali DVD-ju osebno ali s priporočeno pošto. Če zainteresirane strani uporabijo elektronsko pošto, pomeni, da se strinjajo s pravili, ki veljajo za elektronsko pošiljanje, kot so navedena v dokumentu „KORESPONDENCA Z EVROPSKO KOMISIJO V ZADEVAH GLEDE TRGOVINSKE ZAŠČITE“, ki je objavljen na spletišču Generalnega direktorata za trgovino: http://trade.ec.europa.eu/doclib/docs/2014/june/tradoc_152583.pdf. Zainteresirane strani morajo v sporočilu navesti svoje ime, naslov, telefonsko številko in veljaven elektronski naslov ter zagotoviti, da gre za uraden in delujoč poslovni elektronski naslov podjetja, ki se pregleduje vsak dan. Komisija bo po prejemu kontaktnih podatkov z zainteresiranimi stranmi komunicirala zgolj po elektronski pošti, razen če te izrecno zaprosijo za prejemanje vseh dokumentov Komisije po drugi poti ali če vrsta dokumenta zahteva uporabo priporočene pošte. Zainteresirane strani lahko nadaljnja pravila in informacije v zvezi s korespondenco s Komisijo, vključno z veljavnimi načeli za predložitev stališč po elektronski pošti, najdejo v zgoraj navedenih navodilih za komuniciranje z zainteresiranimi stranmi.

Naslov Komisije za korespondenco:

European Commission Directorate-General for Trade Directorate H Office: CHAR 04/039 1049 Bruxelles/Brussel BELGIQUE/BELGIË E-naslov: TRADE-SAFEGUARD-RICE@ec.europa.eu

5. Nesodelovanje

Če katera koli zainteresirana stran zavrne dostop do potrebnih informacij, jih ne predloži v predpisanih rokih ali znatno ovira preiskavo, se lahko v skladu s členom 13 Uredbe (EU) št. 1083/2013 na podlagi razpoložljivih dejstev sprejmejo začasne ali dokončne ugotovitve, in sicer pozitivne ali negativne.

Če se ugotovi, da je katera koli zainteresirana stran predložila napačne ali zavajajoče informacije, se te morda ne bodo upoštevale, uporabijo pa se lahko razpoložljiva dejstva.

Če odgovor ni bil poslan v računalniški obliki, se to ne šteje za nesodelovanje, če zainteresirana stran dokaže, da bi ji predložitev odgovora v zahtevani obliki povzročila nesorazmerno dodatno obremenitev ali nerazumne dodatne stroške. Zainteresirana stran mora o tem takoj obvestiti Komisijo.

6. Pooblaščenec za zaslišanje

Zainteresirane strani, ki so se javile v skladu s členom 11(2) Uredbe (EU) št. 1083/2013, lahko zahtevajo tudi posredovanje pooblaščenca za zaslišanje. Pooblaščenec za zaslišanje je posrednik med zainteresiranimi stranmi in preiskovalnimi službami Komisije. Pooblaščenec za zaslišanje obravnava zahtevke za dostop do dokumentacije, nestrinjanja z zaupnostjo podatkov, zahtevke za podaljšanje rokov in zahtevke zainteresiranih oseb za zaslišanje. Pooblaščenec za zaslišanje lahko s posamezno zainteresirano stranjo organizira zaslišanje in nastopi kot posrednik, da se v celoti upoštevajo njene pravice do obrambe.

Zahtevek za zaslišanje pri pooblaščencu za zaslišanje je treba vložiti pisno in navesti razloge zanj. Za zaslišanja o zadevah z začetka preiskave je treba vložiti zahtevek v 15 dneh od datuma objave tega obvestila v Uradnem listu Evropske unije. Pozneje pa je treba zahtevek za zaslišanje vložiti v posebnih rokih, ki jih določi Komisija v korespondenci z zainteresiranimi stranmi.

Pooblaščenec za zaslišanje vpletenim stranem ravno tako omogoči, da med zaslišanjem predstavijo različna stališča in nasprotne argumente, med drugim v zvezi z uvozom in cenami, resnimi težavami in vzročno zvezo.

Če se organizira ustno zaslišanje pri pooblaščencu za zaslišanje, na njem sodeluje ustrezna preiskovalna služba Komisije.

Dodatne informacije in kontaktni podatki so zainteresiranim stranem na voljo na spletnih straneh pooblaščenca za zaslišanje na spletišču GD za trgovino: http://ec.europa.eu/trade/trade-policy-and-you/contacts/hearing-officer/.

7. Časovni okvir preiskave

Preiskava se v skladu s členom 24(4) uredbe o splošnih tarifnih preferencialih zaključi v 12 mesecih po objavi tega obvestila v Uradnem listu Evropske unije.

8. Obdelava osebnih podatkov

Vsi osebni podatki, zbrani v tej preiskavi, bodo obdelani v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

(1) Uredba (EU) št. 978/2012 Evropskega parlamenta in Sveta z dne 25. oktobra 2012 o uporabi sheme splošnih tarifnih preferencialov in razveljavitvi Uredbe Sveta (ES) št. 732/2008 (UL L 303, 31.10.2012, str. 1).

(2) Delegirana uredba Komisije (EU) št. 1083/2013 z dne 28. avgusta 2013 o določitvi pravil glede postopka za začasni preklic tarifnih preferencialov in sprejetja splošnih zaščitnih ukrepov v skladu z Uredbo (EU) št. 978/2012 Evropskega parlamenta in Sveta o uporabi sheme splošnih tarifnih preferencialov (UL L 293, 5.11.2013, str. 16).

(3) Dokument z oznako „Limited“ se šteje za zaupen dokument v skladu s členom 38(4) uredbe o splošnih tarifnih preferencialih. Poleg tega je dokument zaščiten v skladu s členom 4 Uredbe Evropskega parlamenta in Sveta (ES) št. 1049/2001 (UL L 145, 31.5.2001, str. 43).

(4) UL L 8, 12.1.2001, str. 1.